NEUVOSTON PÄÄTÖS (EU) 2021/2025,

annettu 15 päivänä marraskuuta 2021,

kansainvälisen oliivineuvoston jäsenneuvostossa Euroopan unionin puolesta otettavasta kannasta oliiviöljyihin ja oliivin puristemassaöljyihin sovellettavaan kauppastandardiin

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,

ottaa huomioon Euroopan komission ehdotuksen,

sekä katsoo seuraavaa:

(1) Oliiviöljyä ja syötäväksi tarkoitettuja oliiveja koskeva vuoden 2015 kansainvälinen sopimus, jäljempänä ’sopimus’, allekirjoitettiin unionin puolesta neuvoston päätöksen (EU) 2016/1892 (1) mukaisesti 18 päivänä marraskuuta 2016 Yhdistyneiden kansakuntien päämajassa New Yorkissa sillä varauksella, että sopimuksen tekeminen saatetaan päätökseen myöhemmin. Sopimus tuli sen 31 artiklan 2 kohdan mukaisesti väliaikaisesti voimaan 1 päivänä tammikuuta 2017, ja se tehtiin unionin puolesta neuvoston päätöksellä (EU) 2019/848 (2).

(2) Sopimuksen 7 artiklan 1 kohdan nojalla kansainvälisen oliivineuvoston jäsenneuvosto, jäljempänä ’jäsenneuvosto’, hyväksyy päätöksiä, joilla muutetaan oliiviöljyihin ja oliivin puristemassaöljyihin sovellettavia kauppastandardeja.

(3) Jäsenneuvoston on määrä hyväksyä 25 päivänä marraskuuta 2021 pidettävässä 114. kokouksessaan päätös, jolla muutetaan oliiviöljyihin ja oliivin puristemassaöljyihin sovellettavia kauppastandardeja, jäljempänä ’muutospäätös’.

(4) On aiheellista vahvistaa jäsenneuvostossa unionin puolesta otettava kanta, koska jäsenneuvostossa hyväksyttävällä muutospäätöksellä tulee olemaan unionia koskevia oikeusvaikutuksia muiden kansainvälisen oliivineuvoston jäsenten kanssa käytävässä kansainvälisessä kaupassa ja se voi vaikuttaa ratkaisevasti unionin oikeuden sisältöön erityisesti oliiviöljyn kaupan pitämistä koskevien vaatimusten osalta, jotka komissio on vahvistanut Euroopan parlamentin ja neuvoston asetuksen (EU) N:o 1308/2013 (3) 75 artiklan mukaisesti.

(5) Jäsenneuvostossa hyväksyttävällä päätöksellä muutetaan joitakin oliiviöljyjen ja oliivin puristemassaöljyjen kemiallisia parametrejä seuraavien osalta: linoleenihappopitoisuuden 1,00–1,40 prosentin rajaa koskevan päätöksentekokaavion sisällyttäminen standardiin; jalostettuja oliiviöljyjä ja oliiviöljyjä koskevan päätöksentekokaavion tarkistus sekä raakoja ja jalostettuja oliivin puristemassaöljyjä koskevan päätöksentekokaavion tarkistus. Komission ja jäsenvaltioiden oliiviöljyalan tieteelliset ja tekniset asiantuntijat ovat keskustelleet perusteellisesti muutospäätöksestä. Muutospäätös edistää oliiviöljyalan standardien kansainvälistä yhdenmukaistamista ja luo kehyksen, joka takaa terveen kilpailun oliiviöljyalan tuotteiden kaupassa. Sen vuoksi jäsenneuvostossa hyväksyttävää muutospäätöstä olisi puollettava.

(6) Jos muutospäätöksen tekemistä jäsenneuvoston 114. kokouksen aikana lykätään sen vuoksi, että jotkut jäsenet eivät pysty antamaan hyväksyntäänsä, muutospäätöksen hyväksymisen tukemista koskeva kanta olisi otettava unionin puolesta myös hyväksymiseen tähtäävässä jäsenneuvoston mahdollisessa kirjeenvaihtomenettelyssä sopimuksen 10 artiklan 6 kohdan mukaisesti. Hyväksymiseen tähtäävä kirjeenvaihtomenettely olisi aloitettava ennen kesäkuussa 2022 pidettävää seuraavaa jäsenneuvoston säännöllistä kokousta.

(7) Jos on todennäköistä, että ennen 114. kokousta tai sen aikana esitettävät uudet tieteelliset tai tekniset tiedot vaikuttavat unionin puolesta otettavaan kantaan, komission olisi unionin edun säilyttämiseksi voitava pyytää muutospäätöksen hyväksymisen lykkäämistä myöhempään jäsenneuvoston kokoukseen,

ON HYVÄKSYNYT TÄMÄN PÄÄTÖKSEN:

1 artikla Jäsenneuvoston 25 päivänä marraskuuta 2021 pidettävässä 114. kokouksessa tai päätösten hyväksymiseen tähtäävässä jäsenneuvoston kirjeenvaihtomenettelyssä, joka on aloitettava ennen kesäkuussa 2022 pidettävää jäsenneuvoston seuraavaa säännöllistä kokousta, unionin puolesta otettava kanta, joka koskee oliiviöljyihin ja oliivin puristemassaöljyihin sovellettavia kauppastandardeja, on tukea sitä, että jäsenneuvosto hyväksyy päätöksen, jolla muutetaan oliiviöljyihin ja oliivin puristemassaöljyihin sovellettavaa kauppastandardia (4).

2 artikla Jos on todennäköistä, että 1 artiklassa tarkoitettuun kantaan vaikuttavat ennen jäsenneuvoston 114. kokousta tai sen aikana esitettävät uudet tieteelliset tai tekniset tiedot, unionin on pyydettävä, että oliiviöljyihin ja oliivin puristemassaöljyihin sovellettavan kauppastandardin muuttamista koskevan päätöksen hyväksymistä lykätään, kunnes unionin kanta on vahvistettu kyseisten uusien tietojen pohjalta.

3 artikla Tämä päätös tulee voimaan päivänä, jona se hyväksytään.

Tehty Brysselissä 15 päivänä marraskuuta 2021. Neuvoston puolesta Puheenjohtaja J. PODGORŠEK

(1) Neuvoston päätös (EU) 2016/1892, annettu 10 päivänä lokakuuta 2016, oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen allekirjoittamisesta unionin puolesta ja sen väliaikaisesta soveltamisesta (EUVL L 293, 28.10.2016, s. 2).

(2) Neuvoston päätös (EU) 2019/848, annettu 17 päivänä toukokuuta 2019, oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen tekemisestä Euroopan unionin puolesta (EUVL L 139, 27.5.2019, s. 1).

(3) Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).

(4) Ks. asiakirja ST 12781/21 osoitteessa http://register.consilium.europa.eu